Melaspas Padmasana Miwah Karya Pedudusan Alit ring SMK PGRI 3 Denpasar
Buda Cemeng Menail, 28 Juni 2017 kalaksanayang karya pemlaspasan Padmasana ring SMK PGRI 3 Denpasar. Karya pemlaspasan puniki mabuat pisan, santukan manut Susastra Hindu, upacara melaspas puniki dahat mautama tur patut kalaksanayang risampune puput ngawangun saluiring wewangunan. Manut lontar-lontar sane wenten ring Bali, upacara melaspas sampun kalaksanayang saking nguni olih krama Hindu ring Bali. Sane matetujon mangda sapasira sane nyeneng ring wewangunan anyar puniki prasida ngamolihang kerahayuan, kerahajengan, tur nenten katiba sane boya-boya.
Kepala Sekolah SMK PGRI 3 Denpasar, Drs. I Nengah Madiadnyana, MM maosang karya melaspas ring padmasana sekolah, tur kalanturang karya pedudusan alit puniki kalaksanayang mapaiketan ring kawentenan wewangunan padmasana anyar sane sampun mawasta puput. Kawentenan Padmasana puniki makacihna prahyangan, linggih Ida Sang Hyang Widhi. Padmasana sane anyar kawangun ring utama mandala lantai 2 gedung timur, ring utama mandala taler kawangun Piasan, tiosan punika ring jaba tengah kawangun Pelinggih Penungun Karang miwah Bale Gong. Ring lantai dasar kawangun 3 ruang, minakadi ruang praktek laundry, ruang wakil kepala sekolah, taler ruang bendahara sane katuju ritatkala siswa naur SPP. Ring sisi kauh, genah padmasana sane dumun kapugar tur kagentosin antuk wewangunan anyar. Genah puniki kangge ruang serba guna.
Dudonan karya melaspas Padmasana miwah Padudusan Alit sampun ngawit saking rahina Soma Paing Menail, 26 Juni 2017. Ring rahina puniki Kepala Sekolah, ibu/bapak guru, staf pegawe miwah OSIS SMK PGRI 3 Denpasar ngawit ngaryanin Sanggar Agung, penjor, majejaitan, miwah masang wastra. Ring Rahina, Anggara Pon Menail, 27 Juni 2017 kalanturang ngayah ngunggahang banten taler nyiagayang upakara pacaruan. Puncak karya Pedudusan Alit Purnamaning Sasih Kasa, rahina Sanincara Wage Prangbakat 8 Juli 2017 kakawitin antuk ngaturang pujawali ring Padmasana Gedung Timur, kalanturang upacara pawintenan, upacara majaya-jaya, upacara macaru miwah pamuspan. Upacara pawintenan tur majaya-jaya majeng ring siswa anyar matetujon mangda siswa anyar setata ngamangguhang kerahayuan lan kerahajengan ngawit ngranjing nyantos puput nunas ajah-ajahan ring SMK PGRI 3 Denpasar. Suksmannyane mangda para siswa SMK PGRI 3 Denpasar prasida metu dados siswa suputra sadhu gunawan. Taler ring rahina sane becik puniki ibu-ibu guru SMK PGRI 3 Denpasar ngaturang ayah masolah Rejang Renteng. Karya melaspas miwah padudusan alit ring SMK PGRI 3 Denpasar kapuput olih Ida Pedanda saking Griya Kedaton Sumerta Kelod.
ban_Latn ban_Latn ban_Latn ban_Latn